钦定古今图书集成/理学汇编/学行典/第273卷 > 《讥许由》糜元
## 钦定古今图书集成/理学汇编/学行典/第273卷 > 《讥许由》糜元

潜居默静，隐于箕山，身在布衣而轻天下，世人归其
高行，学者以为美谈。夫际会之闲，矫时所誉，至乃投
簪散发，背时逆命，隐于山林之中，以此自高，非以劝
智能之士，入通达之教。故讥而责之曰：“太上贵德，其
次立功，世殊时异，不得而同。故伯禹过而不得入，稷、
契刻节而奋庸，股肱帝室，作民王公。今子生圣明之”
世，得观雍熙之治，则当摅不朽之功，畅不羁之志，龙
飞凤起，修摄君司，佐天理物，干成王事。若子以尧为
暗主，则历代载其功；以民为贪乱，则比屋可封。若夫
世浊时昏，上无贤君，忠臣不出，小人聚群。即当搜烦
理乱，跨腾风云，光显时主，拔济生民。何得偃蹇，藏影
蔽身。夫道不虚行，士不徒生，生则干时，为国之桢，故
伊尹干汤，周公相成，兴治济世，以致太平，生有显功，
没有美名，人生于世，贵能立功，何得逃位，矫世绝踪，
丹朱不肖，朝有四凶，尧放求贤，逊位于子，度才处分，
不能则己，何所感激，临河洗耳，山居巢处，执心不倾，
辞君之禄，忘君之荣，居君之地，避君之庭，立身若此，
非才之贞，欲言子志，则“不仕圣君”；欲言“子高”，则“鸟兽
同群。”无功可纪，无事可论。